Hof sê dagga moet wettig weesDie konstitusionele hof. Foto: Reint Dykema Die konstitusionele hof het Dinsdag sy langverwagte uitspraak gelewer oor die wetlike gebruik van dagga. Die hof het die vroeëre uitspraak van die hooggeregshof in Kaapstad gehandhaaf wat bevind het dat die kriminalisering (strafbaarmaking) van daggagebruik, -besit en -kweking in die privaatheid van die huis ongrondwetlik is. Die parlement het opdrag gekry om gedeeltes van die Wet op Dwelms en Dwelmhandel en die Wet op die Beheer van Medisyne en Verwante Stowwe te wysig. Die uitspraak beteken ŉ persoon mag binnekort in die privaatheid van sy of haar huis dagga kweek, besit en gebruik. Dit het egter net betrekking op private gebruik. Die saak spruit uit ŉ aansoek wat deur Gareth Prince, ŉ prokureur, Rastafariër en kampvegter vir die dekriminalisering van dagga, en Jeremy Acton, voorsitter van die Daggaparty, ingedien is. Die respondente in die saak is verskeie regeringsdepartemente, die polisie, asook die direkteur van openbare vervolging. Prince het aangevoer die kriminalisering van daggagebruik en die besit daarvan is ŉ skending van die reg op gelykheid, waardigheid en vryheid van geloof. Die Nasionale Vervolgingsgesag (NVG) en ander regeringsdepartemente het die wettiging van dagga teengestaan en gewaarsku oor die skadelike newewerkings daarvan. Hou Maroela Media dop vir meer.